b"\n_START_ARTICLE_\nTorre Alsina\n_START_SECTION_\nDescripci\xc3\xb3\n_START_PARAGRAPH_\nLa seu del Consell Comarcal de la Seu d'Urgell \xc3\xa9s un edifici de dos pisos i golfes, de planta rectangular, i organitzat al voltant d'un pati. La coberta, de pissarra, \xc3\xa9s a tres vessants, amb una claraboia a la part central i llucanes per il\xc2\xb7luminar les golfes. S'alternen llucanes amb un front\xc3\xb3 triangular i volutes laterals amb d'altres sense volutes i de mida m\xc3\xa9s petita. A la cornisa de la coberta hi ha els pinacles que coronen les pilastres que organitzen la distribuci\xc3\xb3 de la fa\xc3\xa7ana en cossos diferenciats. A la part central de la fa\xc3\xa7ana hi trobem una estructura formada per quatre pilars i un entaulament per la qual s'accedeix a l'interior. A ambd\xc3\xb3s costats hi ha sengles finestres d'arc de mig punt envoltades per un parament en forma de carreus encoixinats. Al primer pis hi ha un balc\xc3\xb3 central amb barana de balustres i als dos costats un altre balc\xc3\xb3 amb barana de forja. Als extrems hi torna a haver balcons amb balustres. La cantonada de l'edifici s'articula per un cos semicil\xc3\xadndric, amb una finestra a la planta baixa i un balc\xc3\xb3 de forja al primer pis, amb coberta tronco piramidal._NEWLINE_La fa\xc3\xa7ana del passatge de l'Alsina \xc3\xa9s m\xc3\xa9s estreta i s'organitza mitjan\xc3\xa7ant dues grans obertures rectangulars amb una porta d'arc de mig punt al centre. El parament \xc3\xa9s tamb\xc3\xa9 de carreus encoixinats. El primer pis es divideix en tres cossos emmarcats per pilastres. Al centre hi ha dues finestres i als extrems dos balcons amb balustrada. Tres llucanes il\xc2\xb7luminen el darrer pis, al centre n'hi ha una de petita, mentre que als costats s\xc3\xb3n m\xc3\xa9s grosses_NEWLINE_La fa\xc3\xa7ana oriental d\xc3\xb3na a un espai enjardinat que forma part de l'immoble._NEWLINE_La declaraci\xc3\xb3 de b\xc3\xa9 cultural d'inter\xc3\xa8s local compren les seg\xc3\xbcents parts de l'edifici: la fa\xc3\xa7ana de ponent, situada al passeig de Joan Brudieu, i la fa\xc3\xa7ana septentrional, situada al passatge Alsina.\n_START_SECTION_\nHist\xc3\xb2ria\n_START_PARAGRAPH_\nL'actual seu del Consell Comarcal de l'Alt Urgell, era conegut antigament amb el nom de Torre Alsina. L'edifici ha tingut diversos usos al llarg del temps: hotel, caf\xc3\xa8, calab\xc3\xb3s de la FAI durant la guerra civil i estaci\xc3\xb3 d'autobusos entre 1950 i 1990. Els canvis d'\xc3\xbas que ha patit l'immoble ha suposat un seguit de transformacions, que no han afectat massa les fa\xc3\xa7anes per\xc3\xb2 si l'estructura interior. La tipologia original pensada com un hotel tenia un gran vest\xc3\xadbul a la planta baixa, jard\xc3\xad a ponent i les habitacions organitzades al voltant d'un pati interior a la planta primera. La coberta era a doble vessant, molt diferent a l'actual. Cap a 1930 es constru\xc3\xad la coberta de pissarra, amb mansarda i llucanes, sostinguda per un entramat d'encavallades de fusta. Amb aquesta intervenci\xc3\xb3 l'edifici prenia un aire m\xc3\xa9s monumental._NEWLINE_El 1991 l'arquitecte Pere Serra Amengual va adequar l'edifici per allotjar les oficines del Consell Comarcal de l'Alt Urgell, conservant el pati com a eix vertebrador i deixant  a la vista l'entramat de fusta de la sotacoberta."